बर’नि माहारियारि आफाद दुलाराय बर’ फरायसा आफादआ आसामाव गंथाम गोदान गाव खुंथाय परिषद दाफुंना होनायखौ बरायदों आरो आसाम सोरखारनिसिम रोजा रोजा साबायखर बावहरदों। मरान, मतक आरो कच-राजबंशी माहारिखौ लाफानानै आसामाव गोदान गंथाम गाव खुंथाय परिषद दाफुंनायनि गेजेरजों गावबा-गावनि राव हारिमु थामोन्थाखौ मुलुग दरबाराव सिनायथि होलांनो सोरखारआ खाबु होनाया जोबोद बाख्नायथाव होन्नानै दुलाराय बर’ फरायसा आफादनि गाहाइ नेहाथारी लरेन्स इसलारीया मोनसे रादाब बिबुंसारनि गेजेरजों फोरमायहरदों।